[...jêng] gusti mupakat kalayan ingkang jumênêng residhèn ing Surakarta, usul punika kaparêngakên. Saha ing salajêngipun pasarean ing Têmuirêng wau katamtokakên angsal pêpanci waragad saking nagari ingkang ajêg kathahipun ing sabên taun.§ Kala ing taun 1927 sampun wontên usulipun garap kantor amongpraja, murih sagêda têtêp kados sêbutanipun kuburan patih, tuwin karêksa sapawingkingipun, langkung prayogi dipun awêrana tatanan saking nagari ingkang suraos anamtokakên, amung turun kaping pintên saking satunggalipun para pêpatih ingkang kenging dhèrèk kadèkèk wontên ing ngriku, punapadene pêpacak sanès-sanèsipun, ingkang sayogi katindakakên.¶Kajawi ing nginggil wau, murih têrang pilah tuwin lampahipun, prayogi kabangun ingkang tata pisan kados pundi wawênangipun adamêl kubur kados ing ngandhap punika:¶Ha: Pakuburan yasan nagari [Rijksbegraafplaats] inggih punika pradikan sasamènipun.¶Na: Pakuburan iyasan dhusun [Dessa begraafplaats] inggih punika kuburan ingkang kangge ing wêwêngkon kalurahan.¶Ca: Pakuburan miji [Bijzondere begraafplaats] inggih punika pasarean utawi kuburan ingkang kadamêl mina piyambak, kados ta: pasarean dalêm ing Astana Utara tuwin sanès-sanèsipun.¶Dene pakuburan ingkang kangge ing akathah [Algemeene begraafplaats] tumrap pêrlunipun kitha-kitha, punika taksih lêstantun kados tumindakipun ing sapunika.